Betty Amongi, Minisita w’ekikula ky’abantu yawa bannabitone essuubi n’akamwenyumwenyu ku matama bwe yababbirako nti Pulezidenti Yoweri Museveni yabalagira okumaliriza etteeka erifuga ebiyiiye, litandike okukola mu mwaka gw’ebyensimbi ogujja. Etteeka lino erimaze ebbanga eddene nga lirumya bannabitone n’abayimbi omutwe lya kubayamba okwongera okufuna mu buyiiya bwabwe. Singa etteeka lino liyisibwa, kijja kuba tekikyasoboka muntu kuva eri n’amala gakozesa bintu byabwe nga tebasasuddwa. Amongi yasinziira ku mukolo gw’okusiima bannabitone abaasinze okukola obulungi mu kisaawe kya ffirimu mu Uganda ogwa Ikon Awards. Omukolo guno gwaliwo ku wiikendi eyaggwa nga abiri mu ssatu, bbiri abiri mu ena ku wooteeri ya Serena mu Kampala. Yagambye nti Gavumenti nneetegefu okussaawo embeera ennungi, abayiiya naddala abali mu kisaawe ky’ebyamasanyu mwe basobola okukolera emirimu gyabwe obulungi olwo nabo ne bafuna ssente mu biyiiye byabwe. Minisita Amongi era yagamba nti gavumenti yaakubayambako mu kutumbula ebiyiiye byabwe naddala ebweru w’eggwanga balabikireko ku mikutu nga Netflix n’emirala. Ebigambo bya Amongi byasanyula nnyo Omunayigeriya, omuzannyi wa ffirimu Ramsey Nouah era nga naye yaliyo. Omunayigeriya Ramsey yagenda mu maaso n’ategeeza abazannya ffirimu nti singa kino kinaaba kikoleddwa, baakwongera okweyagalira mu kisaawe kye balimu.